b'\n_START_ARTICLE_\nAudrius Beinorius\n_START_SECTION_\nBiografija\n_START_PARAGRAPH_\n1988\xc2\xa0m. baig\xc4\x97 Lietuvos \xc5\xbeem\xc4\x97s \xc5\xabkio akademij\xc4\x85 \xc5\xbeem\xc4\x97tvarkos projektavim\xc4\x85. 1994\xe2\x80\x931998\xc2\xa0m. Kalkutos kult\xc5\xabros institute prie Ramakri\xc5\xa1nos misijos studijavo indologij\xc4\x85, budologij\xc4\x85, kalbas (sanskrit\xc4\x85, pali, bengali, tibetie\xc4\x8di\xc5\xb3). 1998\xc2\xa0m. filosofijos daktaras. 2002\xc2\xa0m. sta\xc5\xbeavo Orientalistikos institute Oksforde, atliko tyrim\xc4\x85 \xe2\x80\x9eAnkstyvosios budistin\xc4\x97s bendruomen\xc4\x97s veikla pagal pali \xc5\xa1altinius\xe2\x80\x9c. 2006\xc2\xa0m. atliko habilitacijos proced\xc5\xabr\xc4\x85 VU._NEWLINE_1992\xe2\x80\x931994\xc2\xa0m.\xc2\xa0\xe2\x80\x93 Lietuvos kult\xc5\xabros fondo administratorius. 1995\xe2\x80\x931999\xc2\xa0m. dirbo Lietuvos kult\xc5\xabros ir meno institute. 1999\xc2\xa0m., 2001\xc2\xa0m., 2003\xc2\xa0m., 2008\xc2\xa0m., 2010\xc2\xa0m. vykd\xc4\x97 mokslinius tyrimus Indijoje. 2003\xe2\x80\x932004\xc2\xa0m. dirbo Tarptautiniame Azijos studij\xc5\xb3 institute (IIAS) prie Leideno universiteto (Olandija) su Karali\xc5\xa1kosios Nyderland\xc5\xb3 mokslo akademijos J. Gondos vardo grantu. 2005\xc2\xa0m. lapkrit\xc4\xaf\xc2\xa0\xe2\x80\x93 gruod\xc4\xaf sta\xc5\xbeavosi Azijos studij\xc5\xb3 fakultete, Cornell University (JAV) gavus American Academy of Religion grant\xc4\x85. 2006\xc2\xa0m. kovo\xc2\xa0\xe2\x80\x93 baland\xc5\xbeio m\xc4\x97n. atliko mokslin\xc4\xaf tiriam\xc4\x85j\xc4\xaf darb\xc4\x85 Japonijoje Nanzano Religijos ir kult\xc5\xabros institute (Nagoja) gavus Japan Foundation Fellowship or Intellectual Exchange param\xc4\x85. 2008\xe2\x80\x932009\xc2\xa0m. gav\xc4\x99s valstybin\xc4\xaf JAV Fulbraito param\xc4\x85 dirbo Religij\xc5\xb3 studij\xc5\xb3 departamente prie Brauno universiteto. 2012 metais dirbo mokslin\xc4\xaf darb\xc4\x85 Pranc\xc5\xabzijoje, Sorbonos universitete, filosofijos katedroje. 2013\xe2\x80\x932014\xc2\xa0m. (sausis-vasaris) gav\xc4\x99s Jawaharlal Nehru Universiteto Delyje grant\xc4\x85 vykd\xc4\x97 mokslinius tyrimus \xc5\xa1io universiteto Institute of Advance Studies (JNIAS). 2015\xc2\xa0m. vykd\xc4\x97 tyrimus Piet\xc5\xb3 Azijos institute Heidelbergo universitete, 2017\xc2\xa0m.\xc2\xa0\xe2\x80\x93 Special Center for Sanskrit Studies, JNU, New Delhi._NEWLINE_Nuo 1996\xc2\xa0m. Vilniaus universiteto Orientalistikos studij\xc5\xb3 centro, Lietuvos muzikos ir teatro akademijos, Vilniaus dail\xc4\x97s akademijos,Lietuvos edukologinio universiteto d\xc4\x97stytojas, nuo 2000\xc2\xa0m. VU docentas, nuo 2007\xc2\xa0m. profesorius. 2004\xe2\x80\x932014\xc2\xa0m. VU Orientalistikos centro direktorius. \xc5\xa0iame universitete bakalauro, magistro ir doktorant\xc5\xabros studij\xc5\xb3 studentams jo d\xc4\x97stomi kursai: Indijos kult\xc5\xabros bruo\xc5\xbeai (indologijos \xc4\xafvadas); budizmo sklaida Azijoje; budizmo filosofija ir religija; Indijos religin\xc4\x97s tradicijos; Indijos filosofin\xc4\x97s sistemos; klasikin\xc4\x97 ind\xc5\xb3 psichologija; pali kalba ir literat\xc5\xabra; Indijos modernizmas, lyginamosios religijotyros metodologijos, pokolonijin\xc4\x97s studijos, kult\xc5\xabrin\xc4\x97 psichologija._NEWLINE_2010\xe2\x80\x932017\xc2\xa0m. VU Konfucijaus instituto \xc4\xafk\xc5\xabr\xc4\x97jas ir direktorius. Nuo 2018\xc2\xa0m. Tartu universiteto Religijos ir teologijos instituto Azijos religij\xc5\xb3 profesorius. Paskaitas ir kursus skait\xc4\x97 Islandijos universitete (Reikjavikas), Maltos universitete, Romos La Sapienza universitete, Heidelbergo universitete, Sofijos universitete, Gento universitete, D\xc5\xbeavaharlalio Nehru universitete Delyje, \xe2\x80\x9eDev Sanskriti\xe2\x80\x9c universitete Haridvare._NEWLINE_A. Beinorius yra nuo 2000\xc2\xa0m. VU Orientalistikos centre angl\xc5\xb3 kalba leid\xc5\xbeiamo \xc5\xbeurnalo \xe2\x80\x9eActa Orientalia Vilnensia\xe2\x80\x9c vyr. redaktorius, \xc5\xbeurnal\xc5\xb3 \xe2\x80\x9e\xd0\x98\xd1\x81\xd1\x82\xd0\xbe\xd1\x80\xd0\xb8\xd1\x8f \xd1\x84\xd0\xb8\xd0\xbb\xd0\xbe\xd1\x81\xd0\xbe\xd1\x84\xd0\xb8\xd0\xb8\xe2\x80\x9c (Maskva), \xe2\x80\x9eStudia Orientalia Tartuensia\xe2\x80\x9c (Estija);\xc2\xa0\xe2\x80\x9eOrientalistika / Oriental Studies" (Latvian University), \xe2\x80\x9eInternational Journal of Indo-Baltic Culture and Studies" (India) \xe2\x80\x9eLiaudies kult\xc5\xabra\xe2\x80\x9c, \xe2\x80\x9eRytai-Vakarai: komparatyvin\xc4\x97s studijos\xe2\x80\x9c, \xe2\x80\x9eSovijus\xe2\x80\x9c redkolegij\xc5\xb3 narys, Amerikos religij\xc5\xb3 akademijos narys, Tarptautin\xc4\x97s budizmo studij\xc5\xb3 asociacijos narys, Europos \xc5\xa1iuolaikini\xc5\xb3 Piet\xc5\xb3 Azijos studij\xc5\xb3 asociacijos, La Societe Europeenne pour l\xe2\x80\x99Astronomie dans la Culture, Lietuvos religijotyrinink\xc5\xb3 draugijos valdybos, ir kt. narys.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 kryptys\xc2\xa0\xe2\x80\x93 klasikin\xc4\x97 ir \xc5\xa1iuolaikin\xc4\x97 Indijos bei Azijos filosofija ir religijos, budizmo istorija, lyginamoji religijotyra, kult\xc5\xabrin\xc4\x97 psichologija, orientalistikos istorija, Azijos tradicin\xc4\x97 psichologija, lyginamoji kult\xc5\xabrologija, astrologijos ir divinacini\xc5\xb3 praktik\xc5\xb3 istorija, viduram\xc5\xbei\xc5\xb3 Indijos filosofija ir religija, Pali budizmas, ankstyvoji joga\xc4\x8daros mokykla, hinduizmo ir budizmo recepcija Vakaruose, ezoteriniai Vakar\xc5\xb3 s\xc4\x85j\xc5\xabd\xc5\xbeiai Indijoje._NEWLINE_A. Beinorius para\xc5\xa1\xc4\x97 vir\xc5\xa1 80 mokslini\xc5\xb3 straipsni\xc5\xb3, tris monografijas, dvi mokom\xc4\x85sias med\xc5\xbeiagas, ver\xc4\x8dia i\xc5\xa1 angl\xc5\xb3, rus\xc5\xb3, vokie\xc4\x8di\xc5\xb3, pranc\xc5\xabz\xc5\xb3, pali kalb\xc5\xb3 ir sanskrito.'